Fil-jiem li għaddew il-Kummissjaru għad-Drittijiet tal-Persuni b'Diżabiltà, Oliver Scicluna, ressaq l-idea li tibda diskussjoni biex jiġu impjegati nies li jkollhom x'jaqsmu sesswalment ma' nies b'diżabilità. Aħna tkellimna dwar dan ma' Lynn Aquilina, tfajla li tbati b'cerebral palsy, li taqbel ma' din l-idea. "Personalment ma nagħmilhiex imma naqbel li min jixtieq, għandu jkollu ċ-ċans. Inħoss il-bżonn ta' dan ix-xogħol għax huwa rari li persuni b'diżabilità jkollhom relazzjoni intima," tgħidilna Lynn. Lynn tispjega li minkejja li qatt ma kellha relazzjoni ta' iktar minn ħbieb, tgħidilha li d-diżabilità toħloq problemi f'relazzjoni. "Id-diżabilità xxekkel ħafna f'relazzjoni, bla ebda dubju, u fil-każ tiegħi hi li m'iniex indipendenti. Nisma' b'diffikultajiet oħra li nies b'diżabilità jiltaqgħu magħhom bħall-istigma, il-preġudizzji u l-protezzjoni żejda min-naħa tal-ġenituri li meta jikbru t-tfal, jibqgħu jittrattawhom ta' tfal," tispjegalna Lynn. "Persuni b'diżabilità mhumiex tfal innoċenti. Għandhom dritt u bżonn li jesprimu s-sesswalità tagħhom kif jixtiequ," ittemm tgħidilna Lynn. Min-naħa l-oħra kelliema għall-Assoċjazzjoni għall-Ugwaljanza ma jaqblux ma' din l-idea. "Jiena assolutament ma naqbilx li bniedem jew bniedema għandha tinxtara biex tuża għal kwalunkwe ħaġa, speċjalment għas-sess. Però l-iktar ħaġa li qed inħoss bħalissa hi li jiena sorpriża ħafna kif l-Kummissjoni għad-Drittijiet tal-Persuni b'Diżabilità qiegħda twaqqa' lin-nies b'diżabilità agħar minn ħaddieħor li mhuwiex kapaċi jkollu relazzjoni kif sippost ma' bnedmin oħrajn. Aħna qegħdin niġġieldu ħafna għall-ugwaljanza imma minflok qed iressqu lil dawn in-nies għall-ugwaljanza billi jgħinuhom jiltaqgħu ma' nies ħalli forsi jkun hemm iċ-ċans li jiffurmaw relazzjoni tajba, qegħdin iġagħaluhom jisfruttaw huma stess bnedmin oħrajn billi jixtruhom għas-sess," tgħidilna Marie Therese Gatt. Dr Anna Borg tistqarr: "Il-prostituzzjoni f'Malta mhijiex illegali, u allura għaliex f'daqqa waħda qed inxejru l-bandiera tad-diżabilità biex persuni jkollhom aċċess għall-prostituti? Din il-proposta tfisser li qtajna qalbna li persuni b'diżabilità jista' jkollhom relazzjoni intima. L-unika tama li qed nipproponulhom hi li jkollhom aċċess għall-prostituti. Din hija telfa kbira. Flok pass 'il quddiem, huwa pass lura. Il-Mudell Soċjali tad-Diżabilità jitlob li persuni b'diżabilità nagħtuhom esperjenzi li jitħalltu mal-oħrajn, li nneħħulhom t-tfixkil li jeskluduhom, pereżempju n-nuqass ta' aċċess fil-postijiet ta' divertiment, sabiex ikunu jistgħu jkollhom relazzjoni li tmur oltre minn dak li qed jiġi propost. Din il-propost mhijiex aċċettabbli għal ħafna raġunijiet u ma tagħmilx sens f'pajjiż li jemmen fl-ugwaljanza." Nhar il-Ġimgħa f'Xarabank se niddiskutu d-diżabilità u l-prostituzzjoni.
Inti taqbel li jiġu impjegati nies biex ikollhom x'jaqsmu sesswalment ma' nies b'diżabilità?